《暗屋啼怪鸮行为郑文学超记其烈妇刘氏事》
清代·姚燮

暗屋啼怪鸮，荒门逸瘈狗。鬼兵渡浃来，海城已无守。

昼天黄温温，凋阳不成曛。似有五色虹，宛委城西闉。

西闉茅盖楣，烈妇之所栖。烈妇留金氏，嫁为郑生妻。

烈妇有两女，烈妇有两儿。大儿十许龄，少女襁褓持。

少儿同大女，娇笑痴能啼。郑生苦佣书，烈妇苦织丝。

佣书复织丝，寒絮饥则糜。烈妇不怨贫，郑生不怨贱。

圭珏埋暗沙，精采有谁见？辛年八月杪，鳌柱东南倾。

河水无寸止，路泥无尺平。河水多流尸，尸流水不洁。

腥风扬路泥，路泥有人血。生曰吾死忠，妇曰妾死节。

死节妾匪难，奈儿若女何？大树遭斧斨，安顾墙隅花？

死忠生匪难，奈何以为家？倾筐不可理，摛手愁乱麻。

烈妇语生前，点首泪洏涟。妇还语大儿，外家城南偏。

速往匿外家，鬼将踰邻墙。而娘有而爷，而爷男子强。

顾娘及弟妹，兼难顾儿生。鬼去儿再来，再来看而娘。

狒狒掉长尾，抢入西家庐。西家有妇姑，赤裸遭毒痡。

仰掌不及梁，俯首不得池。求死不能死，噤口哑哑呼。

亦有好男子，喁喁同槽猪。生云祸将及，妇云咄已急。

将鸩置酒中，缶斝流殷红。殷红琉璃光，大女汝来尝。

饮女递饮子，女殒子同死。怀中顾幼女，三年未离乳。

母死谁乳儿，此酒儿饮之。少女饮不辞，死得娘慰怡。

维时万类盲，髡钳堕元槁。斗室万古天，日月两心皎。

对卺何从容，正袂敢草草。魑魅窥其庭，反奔戒滋扰。

郑生有弱弟，入门见死嫂。可怜死嫂怀，犹将死女抱。

死嫂死在床，死兄死在地。死嫂身已寒，死兄死馀气。

有气殆可活，救之获渐苏。救之虽得苏，活我诚何辜？

忍以同命鸟，使其泉下孤。屋漏相神明，坦誓难模糊。

莫云郑生生，郑生心已死。死心从死妻，生身怙生子。

莫云烈妇死，烈妇魂实生。夜夜房屋隅，静闻呼儿声。

郑生吾旧友，负才称不羁。贻书告我详，属我哀以诗。

烈妇身中材，烈妇端容仪。夙见井臼间，枲布整裙鞋。

昔为草霜洁，今为河星稀。河星照独桑，独桑无蜷枝。

独桑如女贞，百尺青青枝。下有病马嘶，上有哀雏啼。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。